જો '70 ડિગ્રી તાપમાન' એ પ્રક્રિયાનું એક નિર્ણાયક પરિમાણ હોય તો સંબંધિત ઓપેરેટરોની તાલીમ વખતે તેની અગત્યતા ઉપર ભાર મુકવો હિતાવહ છે. વધુમાં, ઉત્પાદનના આવા નિર્ણાયક પગલાં ચાલુ હોય તેવા સમયે 'કરનાર' અને 'ચકાસનાર' એમ બે વ્યક્તિની જરૂર હોય છે. આથી, તાલીમ દરમ્યાન 'ચકાસનાર'ની અગત્યતા વિશે સમજણ આપવી હિતાવહ છે. બહુધા લાંબા સમયસુધી સાથે કામ કરવાને લીધે, 'કરનાર' અને 'ચકાસનાર' વચ્ચે એક સમજૂતી જોવામળે છે. 'ચકાસનાર' તરીકેની સહી એક ઔપચારિકતા બની રહેતી હોય છે અને મોટે ભાગે 'તે તારું કામ બરાબર કર્યું છેને?' એમ પૂછવાથી આગળ ચકાસનાર વધતો નથી. જેના જવાબમાં કામ કરનાર કહેતો હોય છે કે, 'અરે ભાઈ, તું મને કેટલા વર્ષોથી ઓળખે છે? મારા પર વિશ્વાસ નથી કે?' અને આમ, 'ચકાસનાર'ની સહી વિશ્વાસના આધારે કરવામાં આવે છે. આ લાગણીશીલ બનાવીને કરાવી લેવામાં આવતું કામ છે અને થોડાજ સમયમાં આ એક ચકાસણી કરવાની એક કાયમી રીત બની જાય છે અને કાર્યશૈલીમાંથી ચકાસવાનું નીકળી જાય છે. લોકોને સમજાવવાની જરૂર છે કે અહીં સવાલ વિશ્વાસનો નથી. અહીં એક કામ કે જેના માટે પગાર અપાય છે એની વાત છે. ચકાસનારને ચકાસણી કરવાનો પગાર ચૂકવાય છે. જો એ ચકાસણી નથી કરતો તો તે એ કામ નથી કરીરહ્યો જેને માટે તેને કામે રાખવામાં આવ્યો છે અને જેનો તેને પગાર ચૂકવાય છે.